'झोल बन गए हम', यमुना के प्रदूषण की तस्वीरें शेयर करते हुए कुमार विश्वास ने कसा अरविंद केजरीवाल पर तंज
कुमार विश्वास ने अपने माइक्रो ब्लॉगिंग वेबसाइट Twitter अकाउंट पर युमना नदी में जहरीले झाग और प्रदूषण की फोटो शेयर करते हुए लिखा 'झील बनाईं जाएँगीं बन गईं झील और झोल बन गए हम'
नई दिल्ली। आस्था के महापर्व छठ पर यमुना नदी के जहरीले झाग के बीच डुबकी लगाते श्रद्धालुओं की तस्वीरें साझा करते हुए प्रसिद्ध कवि कुमार विश्वास ने अरविंद केजरीवाल पर तंज कसा है। कुमार विश्वास ने अपने माइक्रो ब्लॉगिंग वेबसाइट Twitter अकाउंट पर युमना नदी में जहरीले झाग और प्रदूषण की फोटो शेयर करते हुए लिखा 'झील बनाईं जाएँगीं बन गईं झील और झोल बन गए हम'कुमार विश्वास ने जो वीडियो शेयर किया है वह 6 साल पुराना है। इस वीडियो में सुना जा सकता है जब अरविंद केजरीवाल ने कहा था कि यमुना हमारे लिए पवित्र नदी है, यमुना के दोनों तटों पर छोटी-छोटी झील बनाई जाएंगी। यमुना को 5 साल बाद इतना खूबसूरत बना देंगे कि आप लोग अपने परिवार के साथ पिकनिक मनाने यमुना के तटों पर जाएंगे।कुमार विश्वास ने अपने एक अन्य ट्वीट में लिखा कि 'भगीरथ जी स्वर्ग से गंगा, बादलों के जिस मार्ग से उतार कर लाए थे “लघुकाय-लंपट” जी,यमुना जी को उसी रास्ते दिल्ली ले आएँ हैं, और वो भी “मुफ़्त” (और हाँ,इस बार वायु-प्रदूषण की ज़िम्मेदारी हरियाणा के किसानों पर रहेगी, पंजाब वालों पर नहीं,क्यूँकि वहाँ कुछ महीनों में चुनाव हैं।' कुमार विश्वास ने 2 दिन पहले भी यमुना में बढ़ते प्रदूषण को लेकर ट्वीट किया था और दिल्ली सरकार पर तंज कसते हुए लिखा था कि यमुना में भी बादल उतार दिए। यमुना प्रदूषण को लेकर आप-भाजपा आमने-सामनेछठ पूजा पर यमुना में जहरीले झाग के बीच श्रद्धालुओं के पूजा करने की तस्वीरें और वीडियो सोशल मीडिया पर सामने आने के बाद दिल्ली में सत्तारूढ़ आम आदमी पार्टी (आप) और भारतीय जनता पार्टी (भाजपा) में आरोप-प्रत्यारोप का दौर शुरू हो गया है। भाजपा नेताओं ने आरोप लगाया कि आप सरकार ने नदी की "दयनीय" स्थिति को छुपाने के लिए यमुना तट पर छठ पूजा की अनुमति नहीं दी, वहीं आप के गोपाल राय और राघव चड्ढा ने नदी में झाग के लिए उत्तर प्रदेश और हरियाणा की सरकारों को दोषी ठहराया। वहीं विशेषज्ञों के मुताबिक, दिल्ली, हरियाणा और उत्तर प्रदेश से छोड़े जाने वाले सीवर के बिना शोधित पानी में फॉस्फेट और सर्फेक्टेंट की मौजूदगी नदी में झाग का एक प्रमुख कारण है।